RESOLUCIÓN do 5 de xullo de 1996 pola que se convoca un curso sobre protección de personalidades e escoltas, dirixido ós membros da Unidade do C.N.P. adscrita á Comunidade Autónoma de Galicia, pertencentes á escala básica e á escala de subinspección.
ACADEMIA GALEGA DE SEGURIDADE — III. OUTRAS DISPOSICIÓNS — 31/07/1996

Dentro dos programas de actividades que a Academia Galega de Seguridade ten previsto realizar no ano 1996, e conforme ás funcións atribuídas pola Lei 4/1992, do 9 de abril, de creación da Academia Galega de Seguridade, anúnciase a celebración dun curso sobre protección de personalidades e escoltas, que deberá desenvolverse conforme ás seguintes bases:
Obxectivos.
O curso ten por obxectivos:
a) Coñecer e perfecciona-las técnicas aplicables na protección de personalidades.
b) Coñecer qué unidades operativas interveñen nos dispositivos de protección a personalidades.
c) Coñece-los medios técnicos utilizables na protección de personalidades.
d) Coñece-los métodos de actuación de organizacións terroristas.
e) Conseguir coñecementos sobre os explosivos utilizados por organizacións terroristas e as medidas que cómpre adoptar.
Destinatarios.
O curso vai dirixido ós membros da Unidade do C.N.P. adscrita á Comunidade Autónoma de Galicia, pertencentes á escala básica e á escala de subinspección.
Inscrición.
A inscrición dos participantes será totalmente gratuíta.
Prazas.
O número de prazas que se ofertarán será de 32.
Solicitudes.
1. O persoal que desexe participar neste curso deberá presentar, cuberta a máquina ou con letra moi clara, a instancia que figura no anexo, acompañada dunha fotocopia do DNI, e do carné profesional.
2. O prazo para a presentación de instancias ramatará o día 26 de setembro, ás 14 horas.
3. As instancias deberán vir asinadas polo xefe do cadro de persoal e seladas, será esto requisito
indispensable para ser admitido nos cursos; o incumprimento deste requisito conlevará á non admisión no devandito curso.
4. As instancias deberán enviarse á sede da Academia Galega de Seguridade: Rúa de Madrid, 2-4 Polígono de Fontiñas, 15703 Santiago de Compostela, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Contido e duración.
O curso celebrarase en sesións de mañá e tarde, e nel trataranse, entre outros, os seguintes temas: a) Aspectos xerais da protección de personalidades. b) Protección de personalidades: dinámica e estática. c) Grupos de apoio. d) Caravanas. e) Plans de seguridade: dispositivos. f) Transmisións, etc.
Datas.
O curso celebraráse do 7 ó 18 de outubro de 1996.
O horario será de 10 h a 14 horas e de 16.30 a 19.30 horas.
Relación de admitidos.
A relación de admitidos publicarase o día 2 de outubro, no taboleiro de anuncios da Academia Galega de Seguridade, ou ben poden confirma-la súa asistencia chamando ó teléfono (981) 56 34 00.
Lugar.
No salón de actos da Dirección Xeral de Seguridade, sito na rúa de Roma, s/n no Polígono das Fontiñas, en Santiago de Compostela.
Certificado de asistencia.
Ó remate do curso entregaráselle un certificado de asistencia, a aquelas persoas que acrediten a súa participación continuada ó mesmo, non podendo supera-las faltas de asistencia un 15% do total da duración de horas lectivas do curso; unha inasistencia superior ó 15%, aínda que sexa xustificada, conlevará a non expedición do certificado.
Modificacións.
A Academia Galega de Seguridade poderá modifica-lo desenvolvemento do curso para adapta-lo ás necesidades da Administración e ás continxencias que poidan xurdir.
Santiago de Compostela, 5 de xullo de 1996.
Juan José Fariñas-Ferro Rodríguez
Director xeral da Academia Galega de Seguridade
9605797